**Recrutul**

*George Coşbuc*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Eu o las în sama ta –

Am să plec! şi parcă-mi moare

Inima, se rupe-n mine!

Nu de voi, tu ştii de cine!

Şi mă doare,

De-aş ţipa.

Omul fără de noroc

Tot cu răul se-ntâlneşte –

Tu-mi eşti frate dintr-o mamă,

Mă iubeşti! ţi-o las în samă,

Mi-o păzeşte

Ca de foc!

Vei vedea-o pe la hori.

Să n-o laşi la vino încoace –

Stai cu ea, ce ştii tu-i spune,

Dar cu capul mi te pune

Să n-o joace

Alţi feciori.

Tu s-o joci, dar mai aşa!

Liniştit, cum joci pe-o soră,

Să n-o strângi prea mult la tine,

Că ea, biata, de ruşine

Mai mult horă

N-ar juca.

Tu o vezi şi n-o înţelegi;

De-o cuprinzi, ea ştie una:

Moartă-n braţe ţi se lasă,

Dar de ciudă plânge-acasă,

Plânge-ntruna

Zile-ntregi.

Calea ei să n-o colinzi

– De-i vedea-o la fântână,

Treci şi las-o în bună pace,

Nu glumi, că ei nu-i place.

Nici de mână

Să n-o prinzi!

Ea va zice tot ce vrei;

O dezmierzi şi nu te vede,

O săruţi şi-i pare bine.

Ah, dar crede-mă pe mine

Şi nu-i crede

Vorba ei!

Ce folos ai tu c-o strângi?

Simţi tu că pe ea o doare?

Vezi, nici eu n-o strâng, de frică:

Ea-i atât de subţirică,

Ca pe-o floare

Poţi s-o frângi.

Dac-o fi pe drum, tu treci;

Zi că eşti grăbit, şi-o lasă,

Să n-asculţi orice să-ţi spună.

Şi-un gând rău să nu te puie

Pân-acasă

S-o petreci.

Nu ştii cât îi faci de rău!

Mă-sa îi rea şi nu o crede,

Şi-o primeşte de pe-afară

Cu bătăi şi cu ocară,

Cât ce-o vede

C-un flăcău!

Dar te uită să ştii ce-i

Pe la casa lor! De iese,

Ori de intră oarecine!

Tu să ştii pe cel ce vine

Mai adese

Pe la ei!

Ea, cu părul gălbior,

Naltă, zugrăvită-ntreagă,

Când îşi mlădie trupşorul!

A ursit-o în faşe dorul

De-a fi dragă

Tuturor!

De-i vedea pe cineva

Pe la ei, în fapt de seară,

Prinde-l într-adins, ca-n glumă:

Frânge-i gâtul şi-l sugrumă,

Ca pe-o fiară –

Nu-l cruţa!

Şi-apoi lasă să fie-al meu,

De-i păcat! La judecată

Eu voi merge pentru tine!

Eu dau sama! şi pe mine

Să mă bată

Dumnezeu!

Poartă-i grija! Tot a mea

S-o găsesc, tot dor să-mi poarte!

Dar de nu-i păzi-o bine,

Ţi-ai găsit duşman în mine,

Căci fac moarte

Pentru ea!